**Základná škola s materskou školou, Vysoká pri Morave**

|  |
| --- |
| **HUDOBNÁ VÝCHOVA** |

***Inovovaný učebný plán:***

|  |  |  |  |  |  |
| --- | --- | --- | --- | --- | --- |
| **Hudobná výchova** | **5. ročník** | **6. ročník** | **7. ročník** | **8. ročník** | **9. ročník** |
| Inovovaný štátny vzdelávací program | 1 | 1 | 1 | 1 | 0 |
| Inovovaný školský vzdelávací program | 0 | 0 | 0 | 0 | 0 |
| **Spolu** | **1** | **1** | **1** | **1** | **0** |
| **Stupeň vzdelania** | ISCED 2 | | | | |
| **Forma štúdia** | denná | | | | |
| **Dĺžka štúdia** | štvorročná | | | | |
| **Vyučovací jazyk** | slovenský | | | | |

***Inovované učebné osnovy:***

**1. Charakteristika predmetu**

Hudobná edukácia v nižšom strednom vzdelávaní predstavuje kontinuálne, systémové a cieľavedomé pokračovanie hudobnej edukácie primárneho stupňa. Hudobná výchova je spoločenský, organizovaný, cieľavedomý proces hudobného rozvoja jedinca a je rozhodujúca pri *odovzdaní* a *sprostredkovaní* hudby novým generáciám, pričom zohráva dôležitú úlohu aj ako jedna z foriem realizácie tvorivosti každého človeka. Úloha predmetov vo vzdelávacej oblasti Umenie a kultúra je sprostredkovať žiakom národné a svetové kultúrne dedičstvo a takto zvýšiť všeobecnú vzdelanosť národa.

Hudobnosť národa neurčuje niekoľko desiatok vynikajúcich interpretov, ale viacgeneračná vrstva zanietených percipientov hudby. Jedine hudobná výchova na základnej škole pokrýva celú populáciu, preto jej kvalita je mimoriadne dôležitá a chápeme ju aj ako *výchovu človeka.*

Dôraz sa kladie na výchovu hudbou s rešpektovaním výchovy k hudbe. Hudobné prejavy a počúvanie hodnotnej hudby znamená nenahraditeľný prostriedok formovania osobnosti najmä vo sfére jej emocionalizácie. Hudobná výchova umožňuje žiakom tvorivo si osvojovať hudbu a spoznávať hudobné umenie v kontexte s inými druhmi umenia.

Základnými prostriedkami hudobno-výchovnej práce sú rozmanité hudobné činnosti, ktoré podporujú celkovú hudobnosť žiakov, ich záujem o hudbu, rozvíjanie ich individuálnych schopností, emocionálnej inteligencie, tvorivého myslenia s využitím špecifík národnej, regionálnej a svetovej hudobnej kultúry. Formuje estetický, citový a morálny základ osobnosti žiakov s dôrazom na sebauvedomovanie, sebavýchovu a sebareflexiu, porozumenie a solidaritu pre ochranu prírody, kultúrnych hodnôt Slovenska a vlastného regiónu, toleranciu k iným kultúram a národom. Utvára a rozvíja hudobno-estetické schopnosti, zručnosti, vedomosti, návyky, skúsenosti, názory a vlastné postoje žiakov pri prehlbovaní hudobného zážitku aj na uvedomené vnímanie a na aktívny hudobný prejav. Hudobná výchova posilňuje hodnotovú a vkusovú orientáciu žiakov, rozvíja schopnosť vytvárať a obhajovať svoje hodnoty, no súčasne rešpektovať aj hodnoty iných.

Hudobnú edukáciu možno vymedziť troma prvkami: hudobné umenie – obsah, hudobné schopnosti (zručnosti, návyky) – cieľ a hudobné činnosti – metóda, prostriedok rozvoja hudobných schopností, pochopenia princípov hudby, realizácia hudobného umenia. Hudobná výchova v základnej škole je predmetom umelecko-výchovným a činnostným, na nižšom strednom stupni sa rozširuje o kognitívny rozmer – uvedomelé prenikanie do štruktúry hudobného diela, hudobno-teoretický a hudobno-historický rozmer, ako konklúzia predchádzajúcej hudobnej činnosti, praktickej hudobnej skúsenosti. Sekundárnym obsahom predmetu je umenie, estetika, kreativita, sekundárnym cieľom rozvoj kľúčových kompetencií – komplexný rozvoj osobnosti, všeobecných ľudských kvalít.

**2. Ciele učebného predmetu**

Ciele predmetu možno rozdeliť na špecifické hudobné ciele, špecifické ciele z oblasti umenia, estetiky a kreativity a sekundárne ciele.

***Špecifické hudobné ciele:***

Žiaci:

- získajú hudobné schopnosti prostredníctvom hudobných činností,

- realizujú hudobné činnosti na základe nadobudnutých hudobných schopností,

- na základe vlastnej skúsenosti si osvoja konkrétne poznatky z oblasti hudobnej teórie a histórie

***Špecifické ciele z oblasti umenia, estetiky a kreativity:***

Žiaci:

- pochopia podstatu umenia, vytvoria si vzťah k umeniu, majú priamu skúsenosť v oblasti špecifických umeleckých, estetických a psychologických kategórií – emocionalita, prežívanie, zážitok, vnímanie krásy, vlastná tvorivosť (improvizácia, kompozícia), na základe čoho dokážu reflektovať umenie, vnímať krásu, rozpoznať hodnotu, vyjadriť sa prostredníctvom umenia,

***Sekundárne ciele:***

Žiaci:

- nadobudnú (prehĺbia) kľúčové kompetencie prostredníctvom hudobného umenia.

Úlohou predmetu je rozvíjať **kľúčové kompetencie** tak, aby sa:

- formoval a rozvíjal emocionálny svet žiakov,

- formovali mravné vzťahy žiakov k prostrediu v škole a v rodine, pozitívne vzťahy k prírode, ku všetkým prejavom života,

- vychovali žiaci hrdí na vlastné slovenské kultúrne bohatstvo a históriu, s kladným vzťahom ku kultúrnemu životu spoločnosti a podieľaním sa na ňom,

- vhodne a nenásilne spájala hudba s prejavmi iných umení – s poéziou, výtvarnými dielami, tancom, filmom, videom a modernými komunikačnými technológiami,

- vychovávali vnímaví, aktívni poslucháči, tolerantní k iným kultúram a názorom, bez nekritického podliehania módnym vlnám, reklame a subkultúre, ale aj bez predsudkov k nim,

- hudobná výchova participovala na rozvíjaní osobnostnej, sociálnej, občianskej, komunikačnej kompetencie.

**3. Témy, tematické okruhy**

**5. ročník**

**Tematické celky:**

1, Ako sa nám prihovára hudba.

2, Prostredníctvom hudby poznávame svoju hudobnú kultúru i kultúru iných národov.

3, Hudba spojená s inými druhmi umenia (tvorba integratívneho projektu).

Sústava hudobných činností: vokálno-intonačné, inštrumentálne, hudobno-pohybové, (reprodukčné a produkčné) percepčné činnosti, hudobno-dramatické činnosti

V 5.ročníku sú učebné osnovy totožné so vzdelávacím štandardom ŠVP pre vzdelávací predmet hudobná výchova.

**6. ročník**

**Tematické celky:**

1**,** Hudba minulosti a súčasnosť.

2**,** Prostredníctvom hudby poznávame kultúru rôznych národov.

Sústava hudobných činností: vokálno-intonačné, inštrumentálne, hudobno-pohybové, (reprodukčné a produkčné) percepčné činnosti, hudobno-dramatické činnosti

V 6.ročníku sú učebné osnovy totožné so vzdelávacím štandardom ŠVP pre vzdelávací predmet hudobná výchova.

**7. ročník**

**Tematické celky:**

1**,** Hudobné prechádzky storočiami.

2**,** Zaspievajme si.

3, Pestrá paleta populárnej hudby.

Sústava hudobných činností: vokálno-intonačné, inštrumentálne, hudobno-pohybové, (reprodukčné a produkčné) percepčné činnosti, hudobno-dramatické činnosti

V 7.ročníku sú učebné osnovy totožné so vzdelávacím štandardom ŠVP pre vzdelávací predmet hudobná výchova.

**8. ročník**

**Tematické celky:**

1**,** Hudobné prechádzky storočiami.

2**,** Zaspievajme si.

3, Pestrý svet populárnej hudby.

Sústava hudobných činností: hlasové, inštrumentálne, hudobno-pohybové, (reprodukčné a produkčné), aktívne počúvanie hudby, hudobno-dramatické činnosti

V 8.ročníku sú učebné osnovy totožné so vzdelávacím štandardom ŠVP pre vzdelávací predmet hudobná výchova.

**Prierezové témy**

- osobnostný a sociálny rozvoj

- výchova k manželstvu a rodičovstvu

- environmentálna výchova

- mediálna výchova

- multikultúrna výchova

- ochrana života a zdravia

**Medzipredmetové vzťahy** uplatňované vo vyučovaní hudobnej výchovy rozvíjajú schopnosť žiaka uplatniť svoje vedomosti v rôznych situáciách.

Hudobná výchova má úzke medzipredmetové vzťahy s predmetmi:

- slovenský jazyk a literatúra, cudzie jazyky – práca s rečou, textom

- biológia – hra na tele

- matematika – elementárna kompozícia

- výtvarná výchova – aktívne počúvanie hudby

- telesná a športová výchova – hudobno-pohybové činnosti

- slovenský jazyk a literatúra – hudobno-dramatické činnosti

- dejepis – dejiny hudby, hudobní skladatelia

**4. Požiadavky na výstup**

* **5. ročník**

|  |  |
| --- | --- |
| **Výkonový štandard** | **Obsahový štandard** |
| **Žiak na konci 5. ročníka základnej školy vie/dokáže:**  - hovoriť a spievať podľa zásad hlasovej hygieny v súlade so správnym speváckym držaním tela, technikou správneho speváckeho dýchania, zreteľnou artikuláciou s mäkkým hlasovým začiatkom a použitím vhodného hlasového registra,  - hlasom improvizovať a komponovať: melodizovať krátke texty, otextovať krátke melódie, improvizovať krátke dialógy i monológy recitatívneho charakteru, hlasom tvoriť zvukomaľbu k rôznym príbehom a situáciám,  - intonovať, rytmizovať, zapisovať a čítať výšku a dĺžku tónu v obmedzených tónových okruhoch,  - rozoznať elementárne hudobné nástroje  podľa ich zvuku, vzhľadu i názvu,  - technicky správne hrať na elementárnych hudobných nástrojoch,  - reprodukovať a produkovať hudbu na nástrojoch,  - vlastnoručne zhotoviť elementárne nástroje a hrať na nich,  - počúvať sústredene a pozorne,  - vnímať okolité zvuky, opísať ich účinky,  - poznať riziká poškodenia sluchu,  - vedome počúvať ticho,  - z okolitých zvukov komponovať zmysluplné celky, (zvukové koláže),  - rozlíšiť základné vyjadrovacie prostriedky hudby,  - aktívne počúvať hudbu, rozpoznať emocionálno-výrazový potenciál hudby,  - verbalizovať atmosféru (charakter) hudby,  - vyjadriť hudbu pohybom,  - identifikovať základné estetické kategórie v hudbe,  - pohybovo improvizovať,  - syntetizovať svoje hudobné schopnosti, zručnosti a vedomosti do dramatického celku  - nájsť atraktívnu tému, pripraviť scenár, samostatne tvoriť, alebo vyberať z učiteľovej ponuky hudbu, pohyb, tanec, scénu, kostýmy, rekvizity,  - koncentrovane a s porozumením sledovať profesionálne hudobno-pohybového predstavenie, opísať ho vlastnými slovami i odbornou terminológiou, diskutovať o ňom. | **Hlasové činnosti**  ľudové piesne, autorské piesne, rytmizované texty, artikulačné cvičenia, dychové a hlasové cvičenia, hry s hlasom pomocné rytmické a intonačné prostriedky  cvičenia zamerané na správne držanie tela, dychové cvičenia, artikulačné cvičenia, hlasové cvičenia  metricky viazané i metricky neviazané texty a melódie  ľubovoľné gestá znázorňujúce výšku i dĺžku tónov, solmizácia, fonogestika, ručné znaky na vyjadrenie rytmu, grafická notácia, klasická notácia  tónové okruhy napr. s-m; l-s-m; l-s-m-d; d´-l-s-m-d; m-r-d; s-f-m-r-d; d´-t-l-s-f-m-r-d; a i..; rytmické slabiky ( tá; ti-ti; tá-ja; tá-ja-ja-ja; ti-riti-ri; a i.)  **Inštrumentálne činnosti**  elementárne hudobné nástroje a zdroje  zvuku, ktoré sú k dispozícii:  a) ľudské telo (tlieskanie, plieskanie, dupanie, lúskanie)  b) okolité predmety a prírodné materiály vydávajúce zvuk  c) vlastnoručne zhotovené nástroje  d) Orffove nástroje rytmické (chrastidlo/hrkálka/rumba gule, marakas, ozvučné drievka/claves/drevené paličky, drevený blok, rúrový bubienok, drhlo/škrabadlo/reco-reco/guiro  e) Orffove nástroje melodické (zvonkohra, xylofón, metalofón, zobcová flauta)  f) slovenské ľudové nástroje (napr. píšťalka, píšťalka-dvojačka, fujara, gajdy, korýtkové husličky, citara, cimbal, ozembuch)  g) dostupné nástroje iných kultúr (napr. bicie nástroje z Afriky, Južnej Ameriky – kongo, bongo)  držanie nástrojov, tvorba tónu  skladby iných autorov  vlastná elementárna improvizácia a elementárna kompozícia:  a) inštrumentálny sprievod k piesni na princípe burdonu  b) ostinata, základných harmonických funkcií  c) predohra, medzihra, dohra k piesni  d) zvukomalebná a scénická hudba  jednoduché modely idiofónov, membranofónov, chordofónov, aerofónov a mirlitónov z prírodných i odpadových materiálov, na ktorých možno demonštrovať konštrukčné princípy nástrojov i princípy vznikania zvuku v jednotlivých nástrojových skupinách  **Aktívne počúvanie hudby**  zvuky, šumy, ruchy, hluky, tóny, súzvuky  okolitého sveta  vyjadrovacie prostriedky hudby: pulz, metrum, rytmus, tempo melódia, harmónia, agogika, dynamika, farba, hudobná forma skladby slovenských a zahraničných hudobných skladateľov  hudba krásna, vznešená, smutná, veselá a ďalšie  estetické kategórie blízke životnej skúsenosti žiakov  **Hudobno-pohybové činnosti**  kultivovaný pohyb, držanie tela, rytmicky korektné pohyby, pohyby vyjadrujúce emocionálno-výrazové charakteristiky hudby improvizácia pohybová spontánnosť, uvoľnenosť  **Hudobno-dramatické činnosti**  hudobno-dramatické činnosti, tvorivá dramatika  materiál s dramatickým potenciálom: hudobno-pohybové hry, básne, príbehy, piesne, inštrumentálne skladby, herecké etudy, krátke sekvencie, dialógy a scénky  rôzne dramatické žánre, napr. divadlo s hercom, bábkové divadlo, tieňové divadlo, divadlo v maskách návšteva hudobného divadla, opery, operety, muzikálu a pod., alebo sledovanie predstavenia z videozáznamu |

* **6. ročník**

|  |  |
| --- | --- |
| **Výkonový štandard** | **Obsahový štandard** |
| **Žiak na konci 6. ročníka základnej školy vie/dokáže:**  - hovoriť a spievať podľa zásad hlasovej hygieny v súlade so správnym držaním tela, technikou správneho dýchania, zreteľnej artikulácie, s mäkkým hlasovým začiatkom a použitím vhodného hlasového registra  - tvorivo pracovať s hlasom – textom, rečou, zvukmi,  - hlasom realizovať rytmické a melodické modely,  - spievať piesne spamäti, ale i s podpornými pamäťovými prostriedkami (gestá tzv. „ukazovačky“, obrázky, grafická notácia, klasická notácia),  - správne používať elementárne hudobné nástroje so správnym použitím hracieho aparátu s dôrazom na kvalitu tónu,  - hrať na klasickom melodickom, alebo harmonickom hudobnom nástroji,  - na nástroji zahrať tóny podľa notového zápisu,  - vlastnoručne zhotoviť elementárny nástroj a hrať na ňom  - aktívne počúvať hudbu, rozpoznať emocionálno–výrazový potenciál hudby,  - pri počúvaní hudby spoznať charakteristické prvky konkrétneho štýlového obdobia dejín hudby,  - podľa počutia skladby slovne vyjadriť odlišnosti dvoch štýlových období dejín hudby,  - verbalizovať atmosféru hudby,  - hudbu vyjadriť pohybom,  - identifikovať, pomenovať a charakterizovať hudobno-vyjadrovacie prostriedky a základné formotvorné prvky podľa počutia,    - rozoznať podľa zvuku, vzhľadu i názvu bežné nástrojové zoskupenia v tzv. klasickej hudbe, ľudovej hudbe i v tzv. populárnej hudbe,  - poznať niektoré významné diela alebo úryvky z nich, ich názvy, mená autorov v kontexte iných druhov umenia a všeobecných dejín,  - pohybom reagovať na počutú hudbu,    - zapamätať si jednoduché choreografie,    - pohybovo improvizovať,  - realizovať hudobno-dramatické činnosti,  - realizovať hudobno-dramatický projekt podľa princípov tvorivej dramatiky s vkladom vlastnej tvorivosti, fantázie, imaginácie, improvizácie v skupinovej spolupráci. | **Hlasové činnosti**  ľudové piesne, autorské piesne, rytmizované texty, artikulačné cvičenia, dychové a hlasové cvičenia, intonačné cvičenia, hry s hlasom  metódy na rozvoj sluchovo-intonačných schopností  obrázky, grafický i notový záznam piesne  **Inštrumentálne činnosti**  elementárne hudobné nástroje  hra na jednom klasickom hudobnom nástroji (zobcová flauta, keyboard, klavír, gitara a pod.) – začiatočnícka úroveň  jednočiarková oktáva, motívy, jednoduché piesne  jednoduché modely idiofónov, membranofónov, chordofónov, aerofónov a mirlitónov z prírodných i odpadových materiálov, na ktorých možno demonštrovať konštrukčné princípy nástrojov i princípy vznikania zvuku v jednotlivých nástrojových skupinách    **Aktívne počúvanie hudby**  skladby slovenských a zahraničných hudobných skladateľov  skladby svetových a slovenských skladateľov – reprezentantov jednotlivých štýlových období dejín hudby podľa voľného výberu učiteľa (bez chronologickej súvislosti)  skladby aspoň z dvoch rozličných štýlových období dejín hudby  tempo, dynamika, kantiléna, harmónia, kontrast, opakovanie dielov formy  napr. sláčikové kvarteto, dychové kvinteto, komorný orchester, symfonický orchester, cimbalovka, dychovka, rôzne nástrojové zoskupenia v tzv. populárnej hudbe  vybrané skladby významných skladateľov s ukážkami hudobných štýlov v ich typickej podobe, integrácia s literatúrou, výtvarnou výchovou, dejepisom  zoznam vypočutých skladieb v triede napr. na nástenke  **Hudobno-pohybové činnosti**  kultivovaný pohyb, držanie tela, koordinácia častí tela, rytmicky korektné pohyby, pohyby vyjadrujúce emocionálno-výrazové charakteristiky hudby  zmena pohybu v súlade so zmenou formotvorného prvku  pohybová spontánnosť, uvoľnenosť  **Hudobno-dramatické činnosti**  Hudobno-dramatické činnosti, tvorivá dramatika |

* **7. ročník**

|  |  |
| --- | --- |
| **Výkonový štandard** | **Obsahový štandard** |
| **Žiak na konci 7. ročníka základnej školy vie/dokáže:**  - hovoriť a spievať podľa zásad hlasovej hygieny v súlade so správnym držaním  tela, technikou správneho dýchania, zreteľnej artikulácie, s mäkkým hlasovým začiatkom a použitím vhodného hlasového registra, tvorivo pracovať s hlasom – textom, rečou, zvukmi,  - spievať rytmicky a intonačne čisto v hlasovom rozsahu primeranom veku,  - tvorivo pracovať s textom, rečou,  - tvorivo pracovať s hlasom,  - ovládať jednohlasný spev i elementárne formy viachlasného spevu,  - improvizovať a komponovať: melodizovať krátke texty, otextovať krátke melódie, improvizovať krátke dialógy i monológy recitatívneho charakteru, hlasom tvoriť zvukomaľbu k rôznym príbehom a situáciám,  - správne používať elementárne hudobné nástroje a správne používať hrací aparát,  - hrať na tzv. klasickom jednom melodickom, alebo harmonickom hudobnom nástroji,  - dodržať správny spôsob hry na nástroji,  - zahrať na nástroji tóny, motívy, frázy, piesne podľa notového zápisu  - tvorivo pracovať s hudobnými nástrojmi (so zvukom),  - zaradiť hudobné nástroje do základnej klasifikácie,  - vlastnoručne zhotoviť elementárny nástroj a hrať na ňom  - aktívne počúvať hudbu,  - pri počúvaní hudby rozpoznať charakteristické prvky konkrétneho štýlového obdobia dejín hudby,  - z počutej skladby odvodiť a slovne vyjadriť hudobné špecifiká konkrétneho štýlového obdobia,  - pri počúvaní hudby odlíšiť od seba dve rozličné štýlové obdobia,  - vymenovať koncertné sály, výstavné a muzeálne priestory venované hudbe vo svojom regióne,  - vymenovať niektorých významných umelcov a hudobné telesá vo svojom regióne,  - pohybom reagovať na počutú hudbu,  - zapamätať si jednoduché choreografie,  - navrhnúť pohyb k hudbe,  - navrhnúť jednoduché choreografie,  - pohybovo improvizovať,  - podľa vlastných návrhov vytvárať hudobno-dramatické celky,  - tvorivou dramatikou zobrazovať charakteristické prvky konkrétneho štýlového a historického obdobia. | **Hlasové činnosti**  ľudové piesne, autorské piesne, rytmizované texty,  artikulačné cvičenia, dychové a hlasové cvičenia, intonačné cvičenia, hry s hlasom  artikulácia, deklamácia  rozšírená hlasová technika – tóny, ruchy, zvuky, efekty  súčasné znenie rozličných rytmických modelov a celkov napr. kánon, quodlibet, burdon, ostinato, spievanie v terciách, v sextách)  improvizácia, elementárna kompozícia, metricky viazané i metricky neviazané texty a melódie  **Inštrumentálne činnosti**  elementárne hudobné nástroje  hra na jednom klasickom hudobnom nástroji (zobcová flauta, keyboard, klavír, gitara a pod.)  jednočiarková oktáva, motívy, jednoduché piesne  elementárna improvizácia, kompozícia  Sachsova-Hornbostelova klasifikácia,  nástrojové skupiny symfonického orchestra  jednoduché modely idiofónov, membranofónov, chordofónov, aerofónov a mirlitónov z prírodných i odpadových materiálov, na ktorých možno demonštrovať konštrukčné princípy nástrojov i princípy vznikania zvuku v jednotlivých nástrojových skupinách  **Aktívne počúvanie hudby**  skladby slovenských a zahraničných hudobných skladateľov  skladby svetových a slovenských skladateľov – reprezentantov jednotlivých štýlových období dejín hudby podľa voľného výberu učiteľa (bez chronologickej súvislosti)  identifikačné znaky konkrétneho štýlového obdobia  budovanie triednej databázy odpočutých skladieb – aspoň tri štýlové obdobia  návšteva koncertov a iných hudobných podujatí kritické myslenie, vkus, hodnoty  stretnutia s umelcami domáceho regiónu  **Hudobno-pohybové činnosti**  kultivovaný pohyb, držanie tela, koordinácia častí tela pohybové stvárnenie hudobno-vyjadrovacích prostriedkov hudby: pulz, metrum, rytmus, tempo melódia, harmónia, agogika, dynamika, farba, hudobná forma,  zmena pohybu v súlade so zmenou formotvorného prvku  pohybová spontánnosť, uvoľnenosť  **Hudobno-dramatické činnosti**  hudobno-dramatické činnosti, tvorivá dramatika, integrácia s výtvarnou výchovou, literatúrou, príp. inými predmetmi  integrácia s dejepisom |

* **8. ročník**

|  |  |
| --- | --- |
| **Výkonový štandard** | **Obsahový štandard** |
| **Žiak na konci 8. ročníka základnej školy vie/dokáže:**  - spievať intonačne čisto,  - tvorivo pracovať s hlasom,  - správne používať elementárne hudobné nástroje, správne používať hrací aparát,    - hrať na jednom klasickom štandardizovanom hudobnom nástroji,    - podľa sluchu a podľa notového zápisu zahrať melodickú líniu,  - tvorivo pracovať s hudobnými nástrojmi (so zvukom),  - prezentovať výsledky svojej práce ako sólový hráč, alebo v rôznych inštrumentálnych zoskupeniach,  - aktívne počúvať hudbu,  - rozoznať podľa farby zvuku ľudské hlasy,  - rozoznať podľa farby zvuku, vzhľadu i názvu klasické hudobné nástroje,  - rozoznať podľa zvuku, vzhľadu i názvu bežné nástrojové zoskupenia v klasickej hudbe, ľudovej hudbe i v populárnej hudbe,  - identifikovať niektoré významné diela alebo úryvky z nich, určiť ich názov, meno autora,  - sluchom rozoznať a slovne vyjadriť najdôležitejšie štýlové odlišnosti stredovekej, renesančnej, barokovej, klasicistickej, romantickej hudby a hudby 20. storočia,  - rámcovo poznať periodizáciu dejín európskej hudby,  - sledovať plynutie znejúcej hudby v notovom zázname,  - orientovať sa v ponuke koncertov a hudobných podujatí vo svojom regióne i na Slovensku,  - vymenovať koncertné sály, výstavné a muzeálne priestory venované hudbe vo svojom regióne i na Slovensku,  - vymenovať niektorých významných umelcov a hudobné telesá slovenskej a svetovej hudobnej kultúry,  - pohybom reagovať na počutú hudbu,  - zapamätať si jednoduché choreografie,  - navrhnúť pohyb k hudbe,  - navrhnúť hudbu k pohybu,  - navrhnúť jednoduché choreografie,  - pohybovo improvizovať,  - zatancovať základné krokové schémy štandardných tancov,  - podľa vlastných návrhov vytvárať hudobno-dramatické celky,  - príp. zhotoviť a spracovať videozáznam projektu,  - diskutovať o vlastnom hudobno-dramatickom projekte,  - koncentrovane a s porozumením sledovať profesionálne hudobno-pohybového predstavenie, opísať ho vlastnými slovami i odbornou terminológiou, diskutovať o ňom. | **Hlasové činnosti**  ľudové piesne, autorské piesne, rytmizované texty, artikulačné cvičenia, dychové a hlasové cvičenia, intonačné cvičenia, hry s hlasom  syntéza zručností, vedomostí a návykov z ročníkov 5 – 7  **Inštrumentálne činnosti**  hra na elementárnych hudobných nástrojoch  hra na klasickom hudobnom nástroji (zobcová flauta, keyboard, klavír, gitara a pod.)  elementárna improvizácia, kompozícia  vystúpenie pred obecenstvom (pred spolužiakmi, rodičmi)  školské hudobné teleso, kapela (school band)  **Aktívne počúvanie hudby**  skladby slovenských a zahraničných hudobných skladateľov  soprán alt, tenor, bas, detský hlas, ženský zbor, mužský zbor, zmiešaný zbor, detský zbor  nástroje relatívne bežne používané v stredoeurópskej kultúre: napr. flauta, hoboj, klarinet, fagot, trúbka, lesný roh, pozauna, tuba, husle, viola, violončelo, kontrabas, klavír, organ, gitara, harfa, cimbal, bežné bicie nástroje  napr. sláčikové kvarteto, dychové kvinteto, komorný orchester, symfonický orchester, cimbalovka, dychovka, rôzne nástrojové zoskupenia v tzv. populárnej hudbe  skladby svetových a slovenských skladateľov – reprezentantov jednotlivých štýlových období dejín hudby podľa voľného výberu učiteľa (bez chronologickej súvislosti), podľa triedneho zoznamu vypočutých diel z 5. – 8. ročníka  identifikačné znaky konkrétneho štýlového obdobia  notové záznamy skladieb pre sólo, pre rôzne komorné zoskupenia i ukážka jednoduchej partitúry pre orchester  názvy štýlových období – gotika, renesancia, barok, klasicizmus, romantizmus, hudba 20. storočia, súčasná hudba  meno jedného skladateľa z obdobia baroka, klasicizmu, romantizmu a žijúceho skladateľa  **Hudobno-pohybové činnosti**  kultivovaný pohyb, držanie tela, koordinácia častí tela, rytmicky korektné pohyby, pohyby vyjadrujúce emocionálno-výrazové charakteristiky hudby  zmena pohybu v súlade so zmenou formotvorného prvku  pohybová spontánnosť, uvoľnenosť  valčík, polka, tango, príp. niektoré ľudové párové tance  **Hudobno-dramatické činnosti**  syntéza hlasových, inštrumentálnych, hudobno-pohybových a hudobno-vizuálnych činností  kamera, mikrofón, zvukové reproduktory, počítač, projekcia  kritické myslenie  návšteva hudobného divadla, opery, operety, muzikálu a pod. v profesionálnom divadle, alebo sledovanie predstavenia z videozáznamu |

**5. Metódy a formy práce – stratégie vyučovania**

Učiteľ sa usiluje o to, aby poskytoval podnety pre hudobnú aktivitu žiakov:

- skupinové, projektové diferencované vyučovanie, návšteva hudobných podujatí, besedy,

- zážitkové, kognitívne, skúsenostné metódy, dialóg a diskusia, metódy hrania rol; špecifické

metódy: intonačná metóda s použitím relatívnej solmizácie, imitačná a kombinovaná metóda

osvojovania piesní, riadené objavovanie hudby, informačno-receptívna metóda, improvizácia.

**6. Učebné zdroje**

* **5. ročník**:

Učebnica: Hudobná výchova pre 5. ročník ZŠ + CD schválená MŠ SR dňa 6. augusta 2009 pod číslom 2009-29720/27735-4:911; autori: prof. PhDr. Eva Langsteinová – prof. Mgr. Belo Felix

* **6. ročník**:

Učebnica: Hudobná výchova pre 6. ročník ZŠ + CD schválená MŠ SR dňa 16. mája 2011 pod číslom 2011-5610/18239:4-919; autori: prof. PhDr. Eva Langsteinová – prof. Mgr. Belo Felix

* **7. ročník**:

Učebnica: Hudobná výchova pre 7. ročník ZŠ + CD schválená MŠ SR dňa 14. novembra 2011 pod číslom 2011-13187/44560:7-919; autori: prof. PhDr. Eva Langsteinová, CSc. – prof. Mgr. Belo Felix PhD

* **8. ročník**:

Učebnica: Hudobná výchova pre 8. ročník ZŠ + CD schválená MŠ SR dňa 4. júla 1997 pod číslom 165/97-151; autori: prof. PhDr. Eva Langsteinová, CSc. – prof. Mgr. Belo Felix PhD

**7. Hodnotenie predmetu**

***Vyučovací predmet hudobná výchova budeme v 5. - 8. ročníku vyučovať podľa Inovovaného školského vzdelávacieho programu, hodnotenie predmetu - klasifikácia známkou.***